La litteratura rumantscha sut squitsch puristic
Referat da Clà Riatsch al colloqui internaziunal pertutgant linguatgs minoritars

(anr) Pervi da sia situaziun geografica è il rumantsch expost a divers contacts linguistics, cun il talian p. ex. u cun il tudestg. Ses texts però ston esser monolings, en noss cas vul quai dir stget rumantschs. Questa pretaisa da monolinguitad fa part da las normas linguisticas las pli generalas ed è uschè clera ed evidenta ch’ella na vegn gnanc discutada. La pretaisa ch’il rumantsch saja ina maschaida da linguas sto vegnir refutada dalunga – quai pretenda tant la tgira dal status sco quella dal prestige. Il text che sa preschenta monoling demonstrescha l’autonomia e l’originalitad pretendida d’ina lingua. Cun questas tesas ha cumenzà il referat furius da Clà Riatsch, docent privat da litteratura a l’universitad da Berna, davart las reacziuns litteraras sin il squitsch da normas puristas dal rumantsch tegnì en connex dal colloqui davart las linguas minoritaras en context.

«Pli malchapibla ch’ina lingua è …»
Inserziuns e recepziuns transparentas d’autras linguas, il pled scientific tudestg fiss «äusseres Lehngut», pudessan sminuir il renum d’ina lingua era perquai che la malchapaivladad vala per persunas d’autras linguas sco indizi per l’autonomia ed originalitad d’ina lingua. Ils blers talianissems na-modifitgads dal ladin da scrittira da l’entschatta da quest tschientaner p. ex. han sustegnì, quai è vegnì tema, la tesa irredentista ch’il rumantsch saja in dialect talian. Ils blers germanissems dal rumantsch dad oz pudessan sugerir, che quella maschaida parasitara che sa numna rumantsch na possia exister senza il tudestg. Purists rumantschs – quai è la persvasiun da Riatsch – sa turpegian savens sch’i vegn discurrì en preschientscha da persunas d’autras linguas in rumantsch che quellas ston (e pon) encleger per part. E Riatsch formulescha quai anc en per il pli murdent: «Tut quai che persunas d’autras linguas, cunzunt dal tudestg, chapeschan dal rumantsch senza stuair emprender, sminuescha ses renum.»

Experiments linguistics valan sco ignoranza linguistica
Dapli il 19. tschientaner vegn duvrada ed abusada la litteratura rumantscha per demonstrar autonomia, stgettezza e correctadad linguistica. En Engiadina han p. ex. auturs sco Men Rauch, pli tard era Clà Biert realisà la de-talianisaziun dal rumantsch pretendida da Chasper Pult barmier. Ed auturs contemporans sco Gion Caviezel, Flurin Spescha, Linard Bardill e Clo Duri Bezzola mettan aposta a disposiziun lur creativitad poetica per gidar ad amplifitgar e derasar nossa lingua da standard rumantsch grischun. Da l’autra vart maina la tschertga d’in realissem u d’ina expressivitad linguistica ad ina fixaziun litterara dal diever tipic oral d’ina lingua e cun quai ad in’imitaziun spontana da pleds d’emprest. Ma tals experiments n’èn strusch pussaivels en rumantsch perquai che mintga surpassament da la norma vegn resguardà immediat sco sbagl e sco ignoranza linguistica da l’autur. 

Normas sco motiv per parodias
Ina part dals auturs rumantschs piglian las normas però era sco motiv per parodiar e beffegiar. Sche Pult barmier giavischa dal 1918 en connex cun il suffix talian -ismo duvrà per pleds emprestads docts en ladin» (...) quel -ismo infamischem cha nus stuessan trametter in malura cun trais pajadas in chül (...)» è la resposta plain d’ironia d’in Chasper Po: «Reumatismus. Chi sia col «em», col «mus», col «mo»: be cha quel mal non’s vegna pro!» Auters auturs sco p. ex. Leo Tuor, Theo Candinas u Göri Klainguti sa servan aposta – ins pudess schizunt dir or d’in tschert chaprizi u ina tscherta stinadezza – da germanissems (populars) sco element stilistic per demonstrar ch’il diever dal pled (purists) correct e stget saja en sasez nunpussaivel – vul dir massa dalunsch dal diever quotidian sin via. La conclusiun per Riatsch è che la litteratura reagescha sin il squitsch normativ cun ina relativaziun termaglianta da la relevanza d’ina norma linguistica unifitgada u ch’ella – la litteratura – pretenda en moda ironica per sasez libertads pli grondas per il diever litterar e poetic da la lingua.